– Alternativet er at flere av dem som trenger vår beskyttelse, prøver å komme seg hit på egen hånd og kanskje drukner i forsøket. Selv om ropene deres ikke høres så godt som før, er det vår oppgave å stille opp, sa Hareide i sin partiledertale under Arendalsuka onsdag.

KrF-lederen viser til at det lave antallet asylsøkere til Norge bør legge til rette for bevilgninger i statsbudsjettet.

– Regjeringen har i sine prognoser regnet med at 25.000 mennesker vil søke asyl i Norge i 2016. Halvveis i året kan vi telle snaut 1.500 asylsøkere. Kommunenes mottakskapasitet er på plass. Det betyr at vi kan åpne for et større antall kvoteflyktninger i høstens budsjett, sa han.

Hvor mange flere kvoteflyktninger Norge bør budsjettere med for neste år, vil ikke KrF-lederen si.

– Vi bør blant annet få innspill fra FNs høykommissær for flyktninger (UNHCR), sier Hareide til NTB.

Ikke over

Hareide innledet talen med å slå fast at årets sommer var sommeren da agurktiden aldri kom. Terrorangrep, brexit, kuppforsøk i Tyrkia og en «fryktskapende» amerikansk valgkamp ble brukt som eksempler.

– Så mye uro, bekymring og elendighet har det vært at mange ser ut til å ha glemt den store flyktningkrisen, framholdt KrF-lederen og viste til at den massive mediedekningen fra tidligere i år er blitt redusert til mindre notiser.

– Selv om Norge i mai i år bare fikk 195 asylsøkere, kom det nesten 20.000 over Middelhavet. Det er flere enn på samme tid i fjor. Likevel er det mange som sier at vi må bli enda strengere – som om det er i Norge det er flyktningkrise, sa Hareide.

Han viste til at antall asylsøkere til Norge ikke har vært lavere siden 1997.

– Kan ikke sitte stille

KrF-lederen sier han ikke kan tolerere at grenser stenges når de mest sårbare trenger hjelp, som han uttrykker det.

– Vi kan ikke sitte stille og se på at tusenvis av mennesker drukner i Middelhavet, poengterer han.

Hareide har ingen oppskrift på hvordan han skal få regjeringspartiene med på forslaget, særlig gitt Fremskrittspartiets syn i asyl- og innvandringsdebatten.

– Jeg venter ingen jubel for forslaget hos Frp. Men så har jo partiet allerede meldt seg ut av den brede enigheten i dette spørsmålet. Spørsmålet om kvoteflyktningene må bringes inn som et element i budsjettforhandlingene, sier KrF-lederen.